Sulík, Richard, podpredseda vlády a minister hospodárstva SR (2022-06-16):
Ďakujem pekne. Pozdravujem. Dámy a páni, dovoľte mi zaujať stanovisko k návrhu na moje odvolanie. Predtým však som si spomenul na jednu veselú príhodu tuná, keď pán Fico ste tu pred chvíľou povedali, že do troch minút by ste takého člena vlády poslali preč. To ste povedali doslova, som si to zapísal. Ja si pamätám, ako ste do troch minút chceli odvolať každého ministra, ktorý pochybí. Ja si pamätám na to, jak tu roky rokúce Počiatek rozkrádal. Aj ďalší, Ježiš, koľko ich bolo. No ale dojdem teraz k tejto, k tejto reči mojej. Takže z návrhu na moje odvolanie, ktorý ste, pán Fico, podali, sa dozvedám, že: „Vzhľadom na nečinnosť R. Sulíka sa dá oprávnene očakávať doslova brutálny nárast cien plynu pre domácnosti„. A tiež sa z tohto návrhu na odvolanie dozvedám: o absolútnej ignorancii či ignorácii slovenských národných ekonomických záujmov. Nebudem vymenúvať, čo sme všetko na ministerstve hospodárstva spravili za prvé dva roky od môjho nástupu, lebo to nájdete v tejto brožúrke na strane šesť, ktorú ste dostali, ďakujem, teší ma. Na strane šesť sú vymenované konkrétne úkony, ktoré sme teda spolu s mojim štátnym tajomníkom Karolom Galekom spravili, a je ich tam vyše 20, ktoré teda pomohli stabilizovať situáciu a ktoré aj pomohli, aby to viac-menej fungovalo. Preto, lebo to, čo ste tu vy robili, pán Fico, vy ste tu najmä strašili, lebo situácia tento rok je taká, že ľudia platia 14 centov za kilowatthodinu a elektriky je dosť, je to tak asi tretina oproti Českej republike. Ľudia platia 42 eur za megawatthodinu plynu, toto nám je že dobrá cena. Vrátane distribúcie prepravy a DPH 42 eur na megawatthodinu a majú z oboju dosť. Jediný problém sú tie rastúce ceny nafty a benzínu, ale k tomu ešte niečo poviem. Dovoľte mi teda vymenovať tie kroky, ktoré sme podnikli za posledné štyri mesiace, aby sme pomohli stabilizovať a riešiť situáciu. Ako prvé, docielili sme dohodu so Slovenskými elektrárňami, podľa ktorej na roky ´23 a ´24 nestúpne cena elektriny oproti dnešným cenám, teda domácnosti budú mať 13,9 centa na jednu kilowatthodinu. Táto dohoda je zatiaľ vo forme memoranda, ako ste správne povedali, ale finalizujeme zmluvu, ktorá bude podpísaná ešte tento mesiac. Ten text už je vlastne takmer finálny na pár drobností, nebolo to úplne jednoduché. A vy tvrdíte niečo o materských školách, že to mám ísť rozprávať materským školám, ale toto je, toto je vycucané z prsta, čo vy hovoríte. Preto lebo ak nedojde k podpisu tej zmluvy, tak spravíme to, čo sme úvodom išli spraviť, a to je atómová daň. Čiže vláda je na bezpečnej strane. Ak nepodpíšu elektrárne s nami zmluvu, ktorú máme takmer vyštrnganú, zavedieme atómovú daň a budeme dotovať cenu elektriny pre domácnosti. Čiže je, je isté, že budúci rok cena elektriny nestúpne. Po druhé, vyriešili sme dovoz jadrového paliva počas vojny na Ukrajine, to boli doteraz tri prelety, pripravujeme ďalší transport. S tým je napríklad tiež veľmi veľa roboty, aj ja osobne teda s tým trávim hodne veľa času, a to robíme preto, aby tej elektriny, aby nielen bola dobrá cena, ale aby jej bolo aj dosť, a to je tiež krok teda, ktorý k tomuto výrazne prispel. Po tretie, rozbehli sme riadnym korektným spôsobom na druhý pokus síce alebo na tretí program Zelená domácnostiam a už nerozhodujú rýchle prsty, ale pripravenosť na inštaláciu. No a aktuálna výzva, ktorá bola v pondelok spustená o pätnástej, čiže 72 hodín dozadu, dosť presne tri dni dozadu, tak tá bola navýšená na 30 miliónov a z nich je vyčerpaných okolo 5. Čiže teraz to pekne ide, kto je pripravený na dodávku a inštaláciu, kto to má dohodnuté, tak ten dostane podporu. Chcem aj týmto spôsobom vyzvať všetkých, ktorí majú záujem o jednu z tých štyroch dotovaných vecí, aby sa pekne nahlásili, nemusia sa nikam ponáhľať, žiadne rýchle prsty nepotrebujú, len sa musia zaregistrovať na stránke SIEA Slovenskej inovačnej a energetickej agentúry. (Reakcia z pléna.) Dobre, dobre, listujte, aj čítajte, no, to ma teší. Dobre. No a po štvrté. Pripravili sme takzvaný zimný balíček, ktorý okrem iného uľahčuje prístup na trh s elektrinou, keď si niekto vyrába, podporuje samospotrebu elektriny, vylepšuje transparentnosť. Tento zákon je, je to zákon 251, je práve teraz v druhom čítaní a dúfam, pán Fico, že ho podporíte, lebo tak veď aj vo vašom záujme je, aby to tu, aby to v tejto krajine fungovalo. Záleží vám na Slovensku. To iba zlé jazyky o vás hovoria, že čím horšie, tým lepšie. Néé, vy chcete, aby to tu dobre fungovalo a preto ja som presvedčený, že zákon 251, o ktorom sa bude budúci týždeň hlasovať, že ho podporíte, lebo to zlepšuje situáciu v energetike, v elektroenergetike. Takže toľkoto k elektrine, teraz k rope. Keďže kvôli vojne na Ukrajine a politickým následkom tejto vojny je situácia extrémne neistá, musíme byť pripravení aj na úplne odstavenie ropovodu Družba. Zatiaľ teda ropa tečie, ale vidíme, čo sa deje s plynom, k tomu hneď dojdem. Takže po piate. Naplnili sme zásobníky ropy a ropných produktov na technické maximum. To je 97 % existujúcich kapacít, zvyšné 3 % musíme držať prázdne, keby náhodou došlo k havárii, aby bolo kam prečerpať vytekajúcu ropu. A k dnešnému dňu strategické zásoby štátu plus pohotovostné zásoby Transpetrolu a Slovnaftu dosahujú 126 dní v rope a ďalších celkom slušný počet dní v nafte a benzíne. Tu sme urobili maximum, ktoré sa urobiť dalo. Tie zásobníky bývajú bežne plné na 90 dní, teraz sú plné na 126. Po šieste. Vydal som pokyn štátnej spoločnosti Transpetrol, aby začala s obstarávaním nových nádrží na ropu a ropné produkty. Dôvod je ten, že 43 % skladových kapacít pre strategické zásoby štátu sa nachádza na východe v Budkovciach a v prípade úplného prerušenia dodávok ruskej ropy sú tieto zásobníky nepoužiteľné a preto potrebujeme ďalšie, aby sme vedeli skladovať dostatočné množstvo ropy. A na tomto sa začína robiť, je to investícia za 166 miliónov eur, ktorú bude Transpetrol financovať sám. Čo je teda dosť prekvapivé nato, jak šeredne bola tá firma vedená ešte pred dvomi rokmi, jak sa tam zanedbávala údržba, jak sa tam prakticky na všetko kašlalo, ale teda hodne peňazí sa tratilo, tak teraz má Transpetrol aj zisk, aj si omnoho lepšie vykonáva robotu a začína pracovať na tejto veľkej investícii, aby na Slovensku bolo dostatok veľa, teda dostatočné množstvo ropy ako strategická zásoba štátu. Po siedme. Slovensko sa v rámci šiesteho balíku sankcií podarilo získať trvalú výnimku na dovoz ruskej ropy potrubím. To ste zabudli vo vašom prejave povedať. Slovensko má trvalú výnimku, presne tak ako Maďarsko, na dovoz ruskej ropy. Takisto má Slovensko trvalú výnimku, to ste tiež zabudli povedať, na vývoz petrochemických produktov. Slovnaft totiž nevyrába iba ropné produkty, vyrába aj petrochémiu, to sú polyméry, aromáty, síra a tak ďalej. No a toto je výsledok šiesteho balíku sankcií, s ktorým aj váš vzor pán Orbán súhlasil. On tiež súhlasil s tým šiestym balíkom. Na to mi poviete, no dobre, ale oni sú na tom super, lebo oni si všetku ropu spotrebujú doma sami, ale to nie je pravda, ani Maďarsko nespotrebuje všetku ropu, za to Slovensko jej spotrebuje hodne veľa, a to je 70 %. Toto číslo mám priamo od spoločnosti MOL, ktorá vlastní Slovnaft, spoločnosť MOL mi potvrdila, že z ruskej ropy, ktorá prichádza potrubím, alebo keby aj prichádzala loďou, tak technologické minimum Slovnaftu je 60 % kapacity a spotreba Slovenska je 70 %, po prvé. Po druhé, že Slovnaft uprednostní Slovensko a bude ho zásobovať. A toto mi nepovedal hocikto, ale mi to povedal koncern MOL, vlastník Slovnaftu, a dali mi to dokonca na papier. Ostáva skupina 2710. To sú tie produkty, ktoré po ôsmich, respektíve osemnástich mesiacov nebude možné vyvážať, nafta, benzín, oleje. No ale ako som hovoril, 70 % produkcie Slovnaftu je umiestnených na Slovensku. 70 %, ešte raz... (reakcia z pléna) kapacity Slovnaftu je umiestnených na Slovensku. No a teraz, samozrejme, ja s vedením Slovnaftu intenzívne rokujem, intenzívne na dennej báze, a generálny riaditeľ Slovnaftu mi potvrdil, že rafinéria Slovnaftu nebude odstavená. Nebude odstavená, naopak, s generálnym riaditeľom Slovnaftu vedieme diskusiu, rokujeme o financovaní potrebných úprav. Už pred tromi mesiacmi som s vedením Slovnaftu dohodol, že nechajú vypracovať expertnú štúdiu a budú analyzovať iné zmesi rôp, takzvaných „polievok“. No minulý týždeň dorazila štúdia, robila to americká renomovaná agentúra Lumus, píše sa teda s u, Lumus. Z tejto štúdie už pomerne spoľahlivo vyplýva, že opravy na rafinérii budú stáť do 300 miliónov alebo okolo 300 miliónov eur a kompletná prevádzka bude trvať štyri roky. Avšak pozor, tunák to bude záludné trochu. Kompletná prevádzka znamená, že bude zracionalizovaný celý proces. Že bude zoptimalizovaný, samozrejme, z ekonomického pohľadu každá jedna výroba, ktorá sa tam nachádza. (Reakcia z pléna.) Na to, áno, to je pravda, na to musí byť, musia byť upravené tie dve hlavné destilačné kolóny, ktoré sa v Slovnafte nachádzajú, ale, a toto je dôležité, už od februára budúceho roku bude Slovnaft pripravený na primiešavanie inej ropy ako ruskej. A toto tiež skúmali ľudia zo Slovnaftu za posledné tri mesiace, aj z tohto sú výsledky, že ktorá ropa bude najvhodnejšia na to, čo majú. A jediná nevýhoda na začiatku bude, že nebude ten Slovnaft vedieť bežať na 100 %, možno na 80, a tá investícia, ktorá bude teda potom následne trvať, bude prispievať hlavne k tomu, aby sa zvyšovala efektivita, ale keď si od ceny benzínu odrátate dane a samotný vstupný, ten vstupný materiál, teda ropu, tak zistíte, že tie peniaze to je relatívne malý peniaz, to je to, čo nespôsobuje, to nespôsobuje taký veľký nárast, ten hlavný nárast spôsobuje svetová cena ropy, teda cena ropy na svetových trhoch. Každopádne, teraz tu zodpovedne vám hovorím, Slovnaft nebude odstavený, mám to vyrokované a potvrdené generálnym riaditeľom Slovnaftu, slovenský trh bude uprednostnený, mám to potvrdené vlastníkom Slovnaftu, koncernom MOL a áno, začnú s prerábkou tak, aby sa prispôsobili danej situácii. Potom ste sa tu teda pohoršovali, že som nejak kritizoval premiéra na tlačovke a neviem čo. No veľmi dobre viete, že tá tlačová beseda bola, bola reakciou na tuto výzvu pána Gyimesiho, ktorý dospel k záveru, že som lenivý diletant, tak som ako potreboval vysvetliť, že však robím si robotu, vlastne som s tým strávil celý víkend a tam som, samozrejme, že uvádzal aj to, aká bola komunikácia. Premiér bol o tom informovaný a chápal toto. Zároveň komunikoval som s premiérom, intenzívne som s ním komunikoval a toto je výsledok, a tak ako Eduard Heger, to vás asi neprekvapuje, ale možno že vás prekvapuje, ja rovnako podporujem ten výsledok, ktorý sme docielili. To, čo vy ste odsúhlasili v 2012 na jar v Bruseli, a to je trvalý euroval, tak to nás poškodzuje omnoho, omnoho viac. Lebo odvtedy Európska centrálna banka vykúpila za tisícky a tisícky miliárd eur štátneho dlhu, a to je hlavný pôvod inflácie, s ktorou tu dnes my bojujeme. Vy ste sa podpísali pod ďaleko väčšie ekonomické škody len týmto jedným krokom. To nehovorím o tej škandalóznej, o tom škandalóznom prevode SPP, a teda SPP dcér, o tom viete asi hodne, ale to je zamotané a nechcem odbáčať. Čiže to, čo Eduard Heger vyrokoval, vzniklo po vzájomnej komunikácii, konzultácii a ja to podporujem. A vyrokoval dobre. To, čo nám teraz ešte ostáva vyrokovať, a to je bod 10 tohto môjho zoznamu, je ten, že na Ukrajine je väčšina rafinérii zničených. Im nepomôže ropa, lebo nemajú kde rafinovať. Oni potrebujú produkty. Ropovod Družba pozostáva z dvoch rúr. Používa sa tá, jedna je väčšia, druhá menšia, používa sa tá hlavná rúra na dovoz ropy. A tá druhá rúra sa dá za pomerne rozumný peniaz prispôsobiť tomu, aby to slúžilo cestou späť ako teda, aby spätným tokom išiel, ale už nie ropa, ale hotový produkt nafta alebo benzín. Takýto produktovod je aj v Maďarsku. Tým pádom dá sa dohodnúť, že cez jeden pôjde nafta, cez druhý benzín. A už dnes dodáva Slovnaft produkty na Ukrajinu. Samozrejme, za platbu vopred. To je si myslím, že je úplne pochopiteľné pri tej napätej situácii. Len tu budú tie množstvá vedieť byť väčšie. Ja som presvedčený, že od roku ´24, od roku, začiatku roku ´24, teda približne rok a pol, ak sa to všetko podarí spojiť, tak Slovnaft nebude stíhať vyrábať. Nebude stíhať vyrábať, lebo umiestni veľké množstvo svojich produktov, ropných produktov na slovenskom trhu, zvyšok vyvezie do Ukrajiny. A čo sa týka petrochemických produktov, tie môže, tie môže donekonečna neobmedzene vyvážať kamkoľvek do sveta, aj do EÚ. A na to, aby sa toto, a kvôli tejto veci ja som aj v kontakte s mojím ukrajinským kolegom ministrom Kubrakovom, aby sa toto podarilo, tak musíme v Bruseli vyjednávať. Toto budem ja robiť. Máme na to ešte chvíľu času. Aj táto vec je odkonzultovaná s premiérom a má jeho podporu. Ak sa to podarí, tak situácia s ropou na Slovensku sa výrazne skludní. No, aby sa to teda podarilo, tak, a to je bod 11, som zadal štátnej firme Transpetrol vypracovať, dostali zadanie, aby vypracovali analýzu o práve za akých okolností a s koľkatími peniazmi bude možné použiť tú menšiu rúru ropovodu Družba, prerobiť to na produktovod a aby vedeli sme do Ukrajiny exportovať naftu a benzín. Po dvanáste. V oblasti cien benzínu a nafty na slovenských čerpacích staniciach by sa dalo robiť viac. Dalo by sa robiť viac, keby bol riadne obsadený Protimonopolný úrad. Ako viete, je tam predseda Menyhart, ktorý bol dvakrát po sebe predsedom, dvakrát päť rokov. Teraz už presluhuje možno trištvrte roka. A my sme sa aj dohodli na koaličnej rade, prebehlo riadne výberové konanie, má svojho víťaza, ale vymenovanie tohto kandidáta bezdôvodne blokuje Igor Matovič. Ja som jeden z tých menších partnerov v koalícii. Neviem s týmto pohnúť. Toto je holý fakt. Ak to nebude, ak bude mať Protimonopolný úrad nové vedenie, myslím si, že dá sa tu aj robiť niečo s cenami ropy. Detailnejšie to hovoriť nebudem. Ale predpokladám, pán Fico, že vaše predstavivosť je dostatočne veľká. Takže toľko k rope a k mojej absolútnej ignorancii slovenských ekonomických záujmov, ako to tak pekne uvádzate. A teraz prejdeme k plynu a k mojej nečinnosti pri brutálnom náraste ceny plynu. Takže bod trinásť. Budúci štvrtok ide do medzirezortného pripomienkového konania zákon o povinnom skladovaní plynu. Tento zákon sme v posledných týždňoch pripravili na ministerstve hospodárstva v spolupráci so spoločnosťou Nafta, a. s., SPP, a. s. a ÚRSO. A bol aj odkonzultovaný s obchodníkmi s plynom. A tento zákon jednak zabezpečí potrebné množstvo plynu v zásobníkoch k 1. 11. V tento deň je potreba najväčšej zásoby plynu v roku, 1. november. A vtedy je potrebné mať minimálne 25 % ročnej spotreby. A Európska únia vo svojom nariadení, ktoré vyjde o pár dní, stanovuje viac, stanovuje 35 %. Čiže aby toto sme naplnili, tak do MPK ide budúci štvrtok zákon o povinnom skladovaní plynu. Kto chce na Slovensku predávať, musí splniť takúto podmienku. To bol teda bod trinásť. Bod štrnásť. V spolupráci s tzv. matkou SPP, to je stopercentne vlastnená spoločnosť štátu, sme vybavili dodávky nórskeho plynu. A ten už fyzicky na Slovensko priteká. Zmluva je zatiaľ na jeden rok s opciou ju predĺžiť. A bavíme sa o vyše 20 % slovenskej spotreby. A taktiež sme vybavili dodávky skvapalneného plynu LNG. Tam je problém s prečerpávacími kapacitami. Takže okrem dohody v Chorvátsku máme zmluvu, rámcovú zmluvu spísanú aj v Taliansku, Belgicku a vo Veľkej Británii, odkiaľ to potom sa ropovodom dostane. Fakt je ten, že momentálne už viac ako jedna loď mesačne reálne prichádza. A toto znížilo závislosť od ruského plynu o 65 %. No, ale naďalej ten ruský plyn dovážame, to je bod pätnásť tu v tomto mojom vystúpení, a dovážame ho v maximálnom možnom objeme. Teraz tie kapacity poklesli. K tomu hneď dôjdem, ale dovážame ten ruský plyn v maximálnom možnom objeme preto, lebo velikou rýchlosťou napĺňame zásobníky. Tam ide denne, do konca minulého týždňa išlo denne troj-, štvornásobok toho, čo by malo chodiť. Čiže namiesto nejakých 4–5 mil. kubických metrov sme tlačili do zásobníku 17, 20, 22. A robíme to preto, lebo zásoby plynu potrebné na najbližšiu vykurovaciu sezónu, tá teda končí 31. marcom, tak tie potrebné zásoby plynu, to sa bavíme o 8,5 terawatthodinách, budeme mať, chceme mať a budeme mať k 10. júlu. Aby to teda bolo už v suchu. 10. júl preto, lebo 11. júla je plánovaná odstávka Nord Stream 1 a má trvať dva týždne. Ale, áno, ako ste povedali, je to, teda vy ste povedali niečo, že neveríte tomu a že to je náhoda a tak ďalej. Ale aj keď tomu človek žeby hneď veril, tak je to nevyspytateľné, čo sa v čase vojny stane. Čiže chceme už 10. júla byť pripravení. Teraz k tomu poklesu o 30 %. Áno, došlo k poklesu. Je to tak, že boli dve prečerpávacie stanice na Ukrajine. Jednu z nich odstavili, odstavila Ukrajina. Ukrajinci odstavili jednu z dvoch prečerpávacích staníc plynu na východe Ukrajiny. A tam sa znížila kapacita, ktorá priteká cez Veľké Kapušany. Priamo vo Veľkých Kapušanoch nie je žiaden technický problém. Ale toto chýbajúce množstvo cez Veľké Kapušany bolo nahradené cez uzol Lanžhot, čo práve priteká práve z Nord Stream-u 1, čiže Slovensko to malo v suchu. A teraz, posledné dni je pokles o 30 %. Toto aspoň na tieto dni SPP nahradilo, dokonca nakúpili o niečo väčšie množstvo. Čiže naďalej plníme, plníme zásobníky. Vyzerá ten cieľ 10. júla mať všetko naplnené, to je vlastne už iba tri týždne od dnes. A 10. júla môžem povedať OK, je to suchu na budúcu zimu. Preto lebo nerozhoduje len cena plynu, rozhoduje aj množstvo. Lebo je fajn mať plyn zadarmo, ale keď ho raz nemáte, tak máte ďaleko väčší problém, ako keď ho máte za vysokú cenu. Takže toto bol krok pätnásť alebo rozhodnutie č. 15, ktoré som podnikol v spolupráci SPP, a ten plyn vo veľkých množstvách kupujeme. Plníme zásobníky, čo to dá. A k dnešnému dňu má SPP fyzicky 6,7 terawatthodín plynu, to je 78 % toho, čo potrebujeme na preklenutie tej zimy. Po šestnáste. Spoločnosť SPP bude aj po 10. júli pokračovať v plnení zásobníkov a v masívnom plnení. Preto lebo, po prvé, SPP je tzv. DPI, dodávateľ poslednej inštancie. Môže sa stať to, čo minulý rok, že odpadnú tí menší hráči, ktorí nemali výdrž, nemali finančnú silu. A potom musí, samozrejme, nikto nemôže ostať, žiadna domácnosť nemôže ostať bez plynu, tak potom musí nastúpiť dodávateľ poslednej inštancie, to je SPP. Takže na toto aj po 10. júli vždy, keď bude možnosť, budeme tie zásobníky plniť. A po druhé, budeme ich plniť preto, aby samotné SPP splnila celý záväzok Slovenska voči nariadeniu EÚ, a to je mať odhadom tých 30, keby som bol presný, 31,5 % povedala EÚ. Lebo z nejakého dôvodu povedali, že 90 % z 35-percentnej ročnej spotreby. Mohli rovno povedať 31,5, ale jedno, ako to povedali. Tak samotné SPP, toto robíme všetko preto, aby samotné SPP túto povinnosť splnilo, potom budú zásobníky dostatočne naplnené. To bolo teda bod šestnásť. Bod sedemnásť. Takéto aktivity, o ktorých vám tu rozprávam, že tuto SPP to vlastne celé ťahá, sú možné len preto, lebo nový manažment dostal matku SPP do zisku. Totiž, pán Fico, po vašim vedením to vyzeralo takto sociálno-demokraticky červeno. Toto bolo vaše vedenie. (Prerušenie vystúpenia predsedajúcim.)